Ilmarosvous

Ilmarikollisuus eli ilmarosvous on rikollista toimintaa, jota
suoritetaan alueilla, joiden turvallisuutta Keisarilliset joukot eivät kykene
takaamaan. Siksi tuntemattomat sektorit ovat merkittävimpiä
ilmarosvotukikohtia.

Ilmarikollisuus on Keisarikunnan arvojen ja normien vastaista toimintaa, joka tapahtuu sekä ilmassa että maankamaralla. Sen toteuttajat kuuluvat usein hierarkisiin ryhmittymiin, jotka tekevät rikoksia yhteisestä sopimuksestaan ja toimivat useilla ilmasektoreilla. Ilmarosvoryhmittymien tavoite on saada rahaa ja valtaa.

### Ilmarikollisuus

Ilmarosvot tekevät ryöstöretkiä, aluskaappauksia ja
aseistettuja hyökkäyksiä Keisarikunnan aluksiin, leyhyreihin ja laitoksiin. Useat
ilmarosvojen alukset ja laitteet käyttävät sellaista moottoria, joka tarvitsee
toimintaansa sielupolttoainetta.

Ilmarikollisuus käsittää Keisarikunnan joukkojen ja
siviilien vahingoittamista ja surmaamista, ihmiskauppaa ja orjuuttamista. Monet
ilmarosvot harjoittavat myös rikollisuutta Keisarillista hovia vastaan
salaliitoin, tietämys- ja tiedevarkauksin ja kunnianloukkauksin.

### Ilmarikollisuus nyt

Tällä hetkellä (vuonna 1847) eletään kolmattatoista vuotta sodassa suurinta Ilmaliekkien Keisarikunnan alueella toimivaa ilmarosvoryhmittymää vastaan. Ryhmittymää kutsutaan nimityksellä Bahariain hirmuvalta sen päällikön sukunimen mukaan. Ryhmittymän päällikköä nimitetään arvonimellä "kuningas", ja tällä on ns. "klaaneja", jotka taistelevat sotasektoreilla kunniaa ja rikkauksia saadakseen.

Ryhmittymä käyttää osittais- tai täyssieluttomia ihmisiä taistelijoinaan ja palvelusväkenään. Heillä on todistettavasti myös lapsisotilaita, joilla on kokonainen sielu.

### Ilmarosvouden historiaa

Ilmarikollisia on ollut taivaselon alkuajoilta saakka, ja vaikka rikolliset mielet ovat kautta aikojen pyrkineet muodostamaan liittoumia, ei ilmarosvouden termiä tunnettu ennen vuotta 1799, jolloin säädettiin historian ensimmäinen ilmarosvouslaki.

Ennen tuota vuotta taivaan ilmarosvot saivat myllerrettyä rauhaa kuin meripeto myllertää kalaparven hajallensa alapuolisellamme merellä. Tällöin rikollisten tavoitteena ei ollut kuitenkaan kumota oikeutettujen hallitsijoiden valtaistuinta, vaan haalia itsellensä vaurautta.

### Ilmarosvouslaki

Ilmarosvouslakina tunnettu laki säädettiin vuonna 1799. Tuolloin sen nimi oli ”Laki taivaallisen oleskelun turvallisuuden säilyttämisestä”, ja oli ensimmäinen laki, jossa käytettiin virallisesti termejä ilmarosvo, ilmarosvous ja ilmarikollisuus. Alapuolella esittelemme ilmarosvouslain vuodelta 1832.

Ensimmäinen kohta.

Se, joka toista kiihdyttää tai kehottaa kaappaamaan, tuhoamaan, vahingoittamaan tahi painostamaan Keisarikuntaamme kuuluvaa alusta, seisaketta, liituria, leyhyriä tahi muuta laitetta, tuomittakoon 15 vuodeksi vankeusrangaistukseen ja merkittäköön pysyvästi seuraavalla koodilla. RR-IR-1.

Toinen kohta.

Se joka ensimmäisen kohdan rikoksen uusii, tuomittakoon ensinnä raipparangaistukseen ja jälleen kahdeksi vuodeksi vankeuteen. Hänet myös merkittäköön pysyvästi seuraavalla koodilla. RR-IR-2.

Kolmas kohta.

Kaikki ne ilmarosvoutta harjoittaneet alukset, laitokset ja laitteet, jotka on Hänen Korkeaylhäisyytensä Ilmojen Herran, Keisarimme nimeen vallattu, on tuomittava takavarikkoon 5 vuoden ajaksi tahi tyystin romutettavaksi. Arvoesineet, eläimet, salakuljetetut varusteet ja kaikki muu hyödyke arvioidaan, ja vaarattomimmat kohteet otetaan Keisarikunnan haltuun. Alusten, laitosten ja laitteiden henkilöstö ja asukkaat otetaan kiinni, ja tuomioistuimen päätösten kautta tuomitaan raipparangaistuksen jälkeen vähintään 5, enintään 25 vuoden vankeuteen. Heidät myös merkittäköön pysyvästi seuraavalla koodilla. RR-IR-3.

Neljäs kohta.

Se joka lastaan, huollettavaansa tahi holhottavaansa kasvattaa ja opettaa ihannoimaan ilmarosvouden elämäntapaa, toimitettakoon tuomioistuimen eteen. Tuomioistuimen päätös määrää perheen kohtalon, ja rikoksen uusija merkittäköön pysyvästi seuraavalla koodilla. RR-IR-4.

Viides kohta.

Se joka on toiselta väkivalloin riistänyt aluksen, omaisuutta tahi satoa siten, että on tämän tarkoituksella piirittänyt ja oveluutta käyttäen tunkeutunut toisen henkilön tilaan, on hänet tuomittava. Raskauttavimpana rikosnimikkeenä on tällöin ilmarosvous. Mikäli henkilö on harjoittanut ilmarosvoutta, on hänen menetettävä asemansa, nimensä ja kansalaisoikeutensa sekä olkoon hänen tuomionsa raipparangaistuksen jälkeen vähintään 5 vuoden vankeus. Ilmarosvo merkittäköön pysyvästi seuraavalla koodilla. RR-IR-5.

Kuudes kohta.

Viidennen kohdan rikoksen uusija on tavattaessa teloitettava. Ruumis merkittävä pysyvästi koodilla RR-IR-T. Vainaja pudotetaan maankamaralle.